钦定古今图书集成/理学汇编/经籍典/第127卷 > 《进尚书孝经解札子》前人
## 钦定古今图书集成/理学汇编/经籍典/第127卷 > 《进尚书孝经解札子》前人

臣伏以皇帝陛下间日御迩英阁，令讲官讲《尚书》，又
阁之南壁张《孝经图》，出入观览，有以见陛下祖述尧
舜，宪章文武，以至德要道孝治天下。臣今辄于《尚书》
诸篇中节录十篇，及《孝经》诸章中节录六章进上，以
备禁中清闲之暇研究义味。或时令讲官节录疏义
进入，上资圣德稽古求治之意。

臣伏读《尚书序》云：“孔子生于周末，睹史籍之烦文，惧
览之者不一，遂乃讨论坟典，断自唐虞以下，讫于周。
举其宏纲，撮其机要，典谟训诰之文凡百篇，所以恢
宏至道，示人主以轨范也。帝王之制，坦然明白，以其
上古之书，谓之《尚书》。”然则后代圣帝明王，莫不祖述，
宝为大训。恭以皇帝陛下聪明文思，稽考古道，日御
迩英，延访经义，方命讲官讲解《尚书》，孜孜不倦，所以
圣德日新，比隆尧舜。臣以叨侍经筵，辄于《尚书》三十
二篇，采其切于资益圣治、宜于重复温故者凡十篇
录进。篇别有后序，所以发明本篇之大旨，所冀便于
乙夜之观。